50 Jaar gelede in Die Oosterlig | 13 Oktober 1971 | Netwerk24
Voorbladfoto-byskrif: Mense en motors stroom die eerste keer vrylik oor die brug oor die Vanstadensrivierpas. Nagenoeg 1 000 mense was teenwoordig toe die hoof provinsiale padingenieur, mnr. H.J. Hugo, die eerste konka uit die pad gerol het om die brug amptelik vir verkeer oop te stel. So groot was die belangstelling, dat een van die padwerkers se kollegas, wat in 'n rystoel vasgekluister is, met rystoel en al gekom het om die opening van die pronkstuk van sy maats by te woon.
Minder huise: 'n Skerp afname in die aantal nuwe­ woonhuise wat in Port Elizabeth gebou is, het in die tydperk Junie 1969 tot Junie vanjaar ingetree, maar dit is opmerklik dat 'n besliste neiging om beter gehalte en groter huise te bou, ontstaan het, lui die jongste verslag van die Instituut vir Beplanningsnavorsing van die Universiteit van Port Elizabeth wat vandag vrygestel is.
Betoog tog nie: AMSTERDAM. – "Wanneer jy weer betoog, vra tog jou helpers om nie op 'n Sondag my ruite stukkend te gooi nie." Die beroep is deur die eggenote van die Nederlandse eerste minister op 'n betoger teen die besoek van keiser Hirohito gedoen. 'n Ope brief deur mev. Wilhelmina Biesheuvel, eggenote van die eerste minister, mnr. Barend Biesheuvel, is in 'n koerant gepubliseer. Dit was gerig aan Wim Kan, 'n kunstenaar wat in die Tweede Wêreldoorlog as gevangene van die Japannese aan die Bairmaspoorlyn gewerk het. Hy het 'n betoging teen die besoek van die Japanse keiser gelei.